S obzirom na nove epidemiološke mjere koje od 1. srpnja zabranjuju sva javna događanja i okupljanja na kojima je prisutno više od sto osoba, osim ako se radi o događanju na kojem sudjeluju samo osobe s EU digitalnom COVID potvrdom, Grad Zlatar prisiljen je otkazati dio događanja Zlatarskog ljeta 2021. Kako su događanja predviđena na otvorenom prostoru, bez mogućnosti kontrole broja posjetitelja te nije moguća provjera COVID potvrda, otkazuju se: „Klaun u prometu“, zabavni program s glazbom za djecu 1. srpnja, glazbena večer: Duo Versum i Dore 3. srpnja, koncert Teške industrije 9. srpnja te koncert Tomislava Golubana i predstavljanje zbirke pjesama Zvonka Kudelića Žune 18. srpnja. Organizatori drugih događanja posebno će obavijestiti javnost u slučaju potrebe otkazivanja događanja ili eventualnih uvjeta prisustvovanja događanju (npr. prethodna prijava). U slučaju lošeg vremena, događanja na otvorenom mogu se otkazati i neće se održati, bez posebne obavijesti. U slučaju stupanja na snagu novih epidemioloških mjera i sukladno tome donošenja odluke o održavanju otkazanih događanja, javnost će o istome biti obaviještena putem medija i društvenih mreža.